Virallinen lehti nro C 289 , 11/10/1999 s. 0043



KIRJALLINEN KYSYMYS P-3380/98 esittäjä(t): Luigi Vinci (GUE/NGL) neuvostolle (10. marraskuuta 1998) Aihe: Kurditelevision käyttämien satelliittien häirintä Orion-satelliitti, jota MED-TV-televisiokanava käytti lähetystensä välittämiseen Euroopassa, on ollut 9. lokakuuta 1998 lähtien häirinnän kohteena. Eutelsat-satelliitti, jota MED-TV myös käyttää ohjelmiensa lähettämisessä, oli samoin häirinnän kohteena 1. - 27. heinäkuuta 1997. Koska on tiedossa, että tämä Euroopassa yhtenä harvoista maanpaossa olevan kurdiväestön ilmaisukeinoista tunnettu televisiokanava on ollut Turkin hallituksen toistuvien poliittisten hyökkäysten kohteena, on vahvoja epäilyksiä siitä, että tämä hallitus on tämän häirinnän takana. 1. Voiko neuvosto ilmoittaa parlamentille vuoden takaisen Eutelsat-satelliitin ja nykyisen Orion-satelliitin häirinnän alkuperän? 2. Millaisiin toimiin neuvosto on ryhtynyt tai ryhtyy, jotta noudatettaisiin: - eurooppalaista audiovisuaalista aluetta, josta säädetään "televisio ilman rajoja"-direktiivillä, - televisiota eri valtioiden alueella koskevaa Euroopan neuvoston Euroopan yleissopimusta, jonka Turkki on ratifioinut ja - Yhdistyneiden Kansakuntien ihmisoikeusyleissopimusta, jonka 10 artiklassa muistutetaan, että sanan- ja tiedotuksenvapaus merkitsee demokraattisen yhteiskunnan olennaista tekijää ja on perusedellytys tämän edistämiseksi ja kaikkien ihmisten kehittämiseksi? Vastaus (29. maaliskuuta 1999) 1. Neuvoston direktiivi 89/552/ETY (sellaisena kuin se on muutettuna direktiivillä 97/36/EY) televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta sisältää säännöksiä jäsenvaltioiden ja jäsenvaltioiden lainkäyttövaltaan kuuluvien lähetystoiminnan harjoittajien oikeuksista ja velvollisuuksista. Direktiivin 2 a artiklassa säädetään, että jäsenvaltioiden on varmistettava alueellaan vapaus vastaanottaa toisten jäsenvaltioiden televisiolähetyksiä eivätkä ne saa rajoittaa lähetysten edelleen lähettämistä tässä direktiivissä yhteensovitettuja aloja koskevin perustein. Komission tehtävänä on valvoa, että näitä säännöksiä noudatetaan. Koska tämä direktiivi on yhteisön säädös, sitä sovelletaan ainoastaan yhteisöön eikä se sido yhteisön ulkopuolisia maita. 2. Neuvostolla ei ole yksityiskohtaista tietoa arvoisan parlamentin jäsenen mainitsemasta häirinnästä. 3. Euroopan neuvoston rajat ylittäviä televisiolähetyksiä koskevan eurooppalaisen yleissopimuksen osalta on aiheellista panna merkille, että mahdolliset tästä yleissopimuksesta johtuvat velvoitteet kuuluvat Euroopan neuvoston toimivaltaan. 4. Yleisesti ottaen neuvosto palauttaa mieleen, että Euroopan unioni hyväksyy Yhdistyneiden Kansakuntien ihmisoikeusjulistuksen periaatteet ja pitää arvossa perusoikeuksia, sellaisina kuin ne taataan Euroopan yleissopimuksessa ihmisoikeuksien ja perusvapauksien suojelemiseksi, johon viitataan Euroopan unionista tehdyn sopimuksen F artiklassa. Euroopan unioni pyrkii vuoropuhelussaan kolmansien maiden ja erityisemmin Euroopan unionin jäsenyyttä hakeneiden maiden kanssa korostamaan sitä, kuinka tärkeänä se pitää ihmisoikeuksien ja erityisesti vähemmistöjen oikeuksien kunnioittamista sekä sananvapautta ja tiedonvälityksen vapautta. Euroopan unioni tukee myös aktiivisesti tiedotusvälineiden vapaudesta vastaavan ETYJin edustajan Freimut DUVEn toimintaa.